《寄曹明甫》
宋代·李正民

忆昔宣城接俊游，回头三十六清秋。少年志气青霄近，老境飘零白发羞。

可叹飞光如电往，自怜外物等云浮。何时相对一樽酒，与子同消万斛愁。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。